《有怀子肃读其诗卷因成数语》
宋代·赵蕃

退之以文鸣，余事尤长诗。
名家贾孟流，未必逾于斯。
渊明工五言，亦有归来辞。
乃知意到处，百发无一亏。
孙侯绝人才，诗文俱中规。
究其所源流，盖匪一日基。
有如审言门，遂至杜拾遗。
余波被芝兰，同功有埙篪。
嗟予晚闻道，未易等级推。
剧谈每从容，瞠若莫可追。
闲窗念从公，两脚如絷维。
探囊获新句，亦足慰所思。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。